Morten Helveg Petersen (RV), 2000-02-22:
Rosen skyller ned over forskningsministeren og Forskningsministeriet her i dag.
Jeg håber, tålmodigheden er til flere roser, for jeg vil på linje med andre ordførere fremhæve det positive i, at vi får den her debat, det positive i, at vi får den her redegørelse, og at vi får mulighed for at følge den op en gang om året.
Det er klart, at en redegørelse af denne her type vil man altid kunne kritisere for, at den skulle have været lavet i går, og særlig i en sektor som IT-sektoren, der flytter så hurtigt på sig, kan man sige, at forslagene næsten er forældede, i det øjeblik de kommer ind i en traditionel trykpresse, men det er vilkårene.
De 37 konkrete initiativer plus de øvrige initiativer samt tidsfristerne gør det til fornøjelig læsning, som jeg ser det.
Det er konkret.
Det er vedkommende.
Det er fri for alt for meget af den lyrik, der ellers normalt kunne kendetegne redegørelser eller den type af publikationer.
Så det er dejlig læsning, særlig når det vedrører så vigtigt et emne.
Det var på høje tid, vi fik denne her redegørelse, og det er på høje tid, vi får den her debat, for IT er selvfølgelig en stor udfordring, som tidligere ordførere har været inde på, og det er svært for det politiske system at håndtere udfordringer i det her, lige så vel som det er svært for virksomheder at håndtere.
Sådan må det være, når man står i orkanens øje og oplever, at tingene ændrer sig med lynets hast.
Vi ser i virksomhedsverdenen, hvordan forretningsmodeller og processer ændrer sig.
Vi ser, hvordan virksomheder kører med underskud for at opnå stor udbredelse
og navnegenkendelse
Det er nye typer af måder at gebærde sig på i forhold til traditionelle måder at drive virksomhed på.
Men det ændrer selvfølgelig også ved det politiske liv.
Vi ser, at adgangen til information og mulighederne for øget demokratisk involvering også ændrer de traditionelle måder, som vi forstår demokrati og information og folkestyre på.
Så det er en stor udfordring.
Man kan vel også parallelisere til den udvikling, vi har været igennem i det parlamentariske liv med hensyn til integration af udenrigsstoffet: Vi har i mange år haft Europaudvalget, men man forsøger nu også at behandle EU-sager i de enkelte fagudvalg.
Og jeg ser for mig, at vi får en diskussion om, hvordan vi håndterer IT og teknologiens betydning i de øvrige fagudvalg.
Dette blot for at sige, at det er en stor udfordring, vi står over for.
Området er alt for vigtigt til, at det kun er eksperter med forstand på bits og bytes og ram, og hvad det hedder alt sammen, der skal kunne diskutere det, for fremtiden må være en integration af IT i stort set alle politikområder og fagområder, så vi får en grundlæggende diskussion og ikke kun en diskussion i snævre ekspertkredse.
Økonomer siger, at man kan se computere overalt undtagen i produktivitetsstatistikkerne, og det er der formentlig noget om - forstået på den led, at vi jo endnu ikke har høstet de store samfundsmæssige gevinster af den nye teknologi.
Det er måske en erkendelse af, at det er måden, hvorpå vi bruger IT, der er det afgørende, mere end blot dette at tage pc'er og computere med overalt, hvor man kan komme til det.
Det er undervisningsmetoden i forbindelse med indlæring, det er processer i erhvervslivet, og det er spredning af viden, deling af viden, som er utrolig afgørende for at kunne drage nytte af den nye og spændende teknologi.
Jeg tror også, at generelt set vil IT komme til at betyde mere for eksempelvis iværksætterpolitik og iværksætterkultur end nok så mange andre statslige initiativer.
Det forhold, at vi kan se unge mennesker med gode forretningsideer og masser af initiativ i løbet af kort tid blive stenrige, tror jeg kommer til at få en større afsmittende effekt på dansk iværksætterpolitik og iværksætterkultur end nok så mange ordninger, vi kan finde på fra statslig side.
Det er denne mængde bemærkninger af generel karakter, der gør, at det er utrolig vigtigt, at vi har denne debat og får udvidet den redegørelsesdebat, som vi skal have en gang om året, til også at dække andre områder. Lad mig sige konkret om redegørelsen, at fra radikal side har vi lagt stor vægt på spørgsmålet om bredbånd, altså den billigst mulige adgang til bredbånd for de flest mulige mennesker.
I debatten florerer der i øjeblikket interessante regneeksempler på, hvad der sker, hvis man lægger fiberoptiske kabler ud til hver eneste husstand, og to- eller trecifrede milliardbeløb svirrer rundt.
Det er ikke nødvendigvis den rette løsning.
Jeg tror, vi i stedet skal diskutere, hvordan man kan kombinere kabelmodems, ADSL og FWA, og hvad det hedder alt sammen, på en sådan måde, at de flest mulige får adgang til bredbånd til en billig pris.
Det står også i redegørelsen.
Det er hensigtserklæringen, og det er altså en intention, vi skal holde fast i.
Jeg kunne forestille mig, at vi udvidede diskussionen ved at begynde med at kigge på, hvad det koster, og derefter diskutere finansieringen.
Konkurrence i telesektoren indgår selvfølgelig som et vigtigt element i redegørelsen.
Det er vigtigt, at vi som forbrugere får afgang til teleydelser til den billigst mulige pris, og at markedet kan begynde at udvikle sig og konkurrere
og udvikle nye produkter, som vi kan gøre brug af.
I redegørelsen er der et spændende afsnit om e-handel.
Jeg tror, det er vigtigt, at denne e-handels-diskussion ikke udelukkende kommer til at dreje sig om det private led, altså den private e-handel.
Hvis man skulle være en vis herres advokat, kunne man sige, at en målsætning om at få en stor e-handel pr. indbygger ville være relativt nem at opfylde i et land, hvor penetrationsgraden af Internettet er høj.
Jeg tror imidlertid, vi også skal se på, hvordan vi kan få diskussionen til at omfatte virksomhedsforhold, altså i hvilket omfang udenlandske virksomheder etablerer sig i Danmark og investerer i danske IT-virksomheder, så der udvikles kompetencer her.
Det er et forhold, som jeg tror man med fordel kunne inddrage i debatten.
Med hensyn til digital forvaltning er mulighederne for at give borgerne en bedre service helt afgørende.
Vi kommer til at kigge på elektronisk signatur og på, hvornår den skal have retsvirkning i forhold til den traditionelle, skrevne signatur.
Lad mig knytte et par kommentarer til spørgsmålet om aktieoptioner, som har været nævnt:
På tegnebrættet er der et fornuftigt forslag, der løser en række likviditetsproblemer, og en række ordførere har nævnt, at nu skulle man se at få fastsat niveauet for beskatning af optionerne til aktieavanceniveau, for hvem vil ikke gerne have en skattelettelse?
Der er selvfølgelig et finsieringsproblem her, og der er også nogle andre tekniske problemer set i forhold til EU's fusionsskattedirektiver, der gør, at så nem er sagen altså ikke.
Men i det forslag, der ligger på bordet, og af redegørelsen kan vi se, at man har taget forskud på nogle af de ting, vi kommer til at diskutere.
Det er en ordning, der løser livkiditetsproblemerne i nogle af de nye og spændende virksomheder, og det har jo også været hensigten fra starten.
Fra radikal side har vi lavet et erhvervsoplæg.
Vi har interesseret os for optioner helt tilbage fra sidste forår, og vi er glade for, at der kan findes en løsning på problemet.
Denne kommentar skal udelukkende ses på baggrund af, at det er ikke så enkelt som blot at sige, at beskatningsniveauet skal ned på aktieavanceniveau, for der er nemlig nogle tekniske forhold, som gør sig gældende her.
Men der kommer altså et fornuftigt forslag. Jeg tror, at den næste redegørelse, som kommer næste år eller måske sidst på året i år, eller hvornår vi nu får den, med fordel også kunne forholde sig til andre emner.
Jeg har nævnt i min tale, at integration af IT i andre sektorer bliver helt afgørende for, om vi kan drage nytte og gavn af de nye og spændende teknologier, og lad mig nævne sundhedsvæsnet som et oplagt eksempel: Når man diskuterer IT og sundhed, er det som regel handel med medicin på nettet og den type spektakulære hændelser, som tiltrækker sig opmærksomheden, men jeg tror, der er en lang række store fordele forbundet med integration af IT i både den primære og den sekundære sektor, så forhåbentlig kan redegørelsen også række ud til andre emner og forsøge at tegne et billede af, hvordan man kan integrere.
Lampen begynder at lyse, så jeg vil slutte af med endnu en gang at rose ministeren og Forskningsministeriet for dette udmærkede initiativ.
Jeg ser frem til den videre debat.